[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 28.6.2007

KOM(2007) 368 endelig

2007/0128 (COD)

Forslag til

EUROPA-PARLAMENTETS OG RÅDETS FORORDNING

om ændring af forordning (EF) nr. 1924/2006 om ernærings- og sundhedsanprisninger af fødevarer

(forelagt af Kommissionen)

BEGRUNDELSE

Forslaget omfatter to ændringer (af artikel 14 og 28) i Europa-Parlamentets og Rådets forordning (EF) nr. 1924/2006 om ernærings- og sundhedsanprisninger af fødevarer. Formålet er at give en passende overgangsperiode for sundhedsanprisninger, der henviser til børns udvikling og sundhed.

Sådanne sundhedsanprisninger anvendes - i lighed med andre ernærings- og sundhedsanprisninger - i forvejen på fællesskabsmarkedet. Ernæringsanprisninger, der er blevet anvendt i en medlemsstat før den 1. januar 2006 i overensstemmelse med de nationale bestemmelser, der er gældende for dem, og som ikke er omfattet af bilaget til forordning (EF) nr. 1924/2006, må fortsat benyttes indtil 3 år efter forordningens ikrafttrædelse. Andre anprisninger end dem, der henviser til børns udvikling og sundhed, er ligeledes omfattet af overgangsforanstaltninger, jf. forordningens artikel 28, stk. 5 og 6.

Men det endte med, at forordning (EF) nr. 1924/2006 ikke indeholdt lignende overgangsforanstaltninger vedrørende anprisninger, der henviser til børns udvikling og sundhed. Denne situation var et resultat af de forskellige ændringsforslag til forordningen, der blev vedtaget under den fælles beslutningsprocedure. For at sikre en bedre beskyttelse af børn blev det besluttet, at anprisninger, der henviser til børns udvikling og sundhed, skulle høre under samme ordning som anprisninger af en reduceret risiko for sygdom (godkendelse). Denne ændring blev indført via to ændringsforslag, der gik ud på at indsætte "og af børns udvikling og sundhed" i overskriften til forordningens artikel 14 og i artikel 14, stk. 1, som omhandler anprisninger af en reduceret risiko for sygdom. Konsekvensen blev, at anprisninger vedrørende børn behandles på samme måde som anprisninger vedrørende sygdomsrisiko, som der ikke i forordningen er fastsat nogen overgangsperiode for, da de ikke var tilladt i henhold til de bestemmelser, der var gældende før vedtagelsen af forordningen.

De manglende overgangsforanstaltninger for anprisninger, der henviser til børns udvikling og sundhed, ville betyde, at det fra det tidspunkt, hvor forordningen finder anvendelse (den 1. juli 2007), ikke ville være tilladt med sådanne anprisninger for produkter fremstillet efter nævnte dato. Den eneste eksisterende overgangsforanstaltning, der gælder for anprisninger, der henviser til børns udvikling og sundhed, er fastsat i artikel 28, stk. 1. Den vedrører de produkter, som er markedsført eller mærket inden den 1. juli 2007. Denne overgangsperiode vil gælde for de produkter, der fysisk befinder sig på hylderne eller allerede er mærket, men ikke for produkter, der fremstilles og distribueres efter nævnte dato. Når lagrene er opbrugt, vil markedsleverancerne blive afbrudt.

Det foreslås derfor at indføre overgangsforanstaltninger for anprisninger, der henviser til børns udvikling og sundhed.

En sådan overgangsperiode og godkendelsesprocedure for anprisninger, der henviser til børns udvikling og sundhed, vil sikre beskyttelse af den forbrugergruppe, de henvender sig til, og give erhvervslivet passende tid til at sikre en gnidningsfri overgang med hensyn til overholdelse af forordningens bestemmelser.

Forslaget har ingen virkninger for Det Europæiske Fællesskabs budget.

2007/0128 (COD)

Forslag til

EUROPA-PARLAMENTETS OG RÅDETS FORORDNING

om ændring af forordning (EF) nr. 1924/2006 om ernærings- og sundhedsanprisninger af fødevarer

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen[1],

under henvisning til udtalelse fra Det Europæiske Økonomiske og Sociale Udvalg[2],

under henvisning til udtalelse fra Regionsudvalget[3],

efter proceduren i traktatens artikel 251[4], og

ud fra følgende betragtninger:

1. Ved Europa-Parlamentets og Rådets forordning (EF) nr. 1924/2006 om ernærings- og sundhedsanprisninger af fødevarer er der fastsat regler for anvendelsen af anprisninger i mærkning og præsentation af samt reklame for fødevarer.

2. Det er forbudt at anvende sundhedsanprisninger, medmindre de opfylder de generelle og de særlige krav, der er fastsat i forordning (EF) nr. 1924/2006, og medmindre de er medtaget på EF-listerne over tilladte sundhedsanprisninger. Listerne over sådanne sundhedsanprisninger er endnu ikke fastlagt efter procedurerne i forordningen. Derfor vil sådanne lister ikke være i kraft den 1. juli 2007, som er den dato, forordningen finder anvendelse fra.

3. Der er derfor i forordning (EF) nr. 1924/2006 fastsat overgangsforanstaltninger vedrørende andre sundhedsanprisninger end dem, der henviser til en reduceret risiko for sygdom og til børns udvikling og sundhed.

4. Der var ikke behov for en overgangsforanstaltning vedrørende sundhedsanprisninger, der henviser til en reduceret risiko for sygdom. På grund af forbuddet i direktiv 2000/13/EF mod anprisninger, der henviser til forebyggelse, behandling og helbredelse af en sygdom, og indførelsen ved forordning (EF) nr. 1924/2006 af den nye kategori af anprisninger, der henviser til en reduceret risiko for sygdom, bør der ikke have været produkter med sådanne anprisninger på fællesskabsmarkedet.

5. Den kategori af anprisninger, der henviser til børns udvikling og sundhed, kom først med på et meget sent tidspunkt under arbejdet med at vedtage forordning (EF) nr. 1924/2006, uden at der blev fastsat overgangsforanstaltninger i den forbindelse. På fællesskabsmarkedet findes der imidlertid allerede produkter med sådanne anprisninger.

6. For at undgå markedsforstyrrelser bør anprisninger, der henviser til børns udvikling og sundhed, være omfattet af de samme overgangsforanstaltninger som de øvrige sundhedsanprisninger.

7. Forordning (EF) nr. 1924/2006 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EF) nr. 1924/2006 foretages følgende ændringer:

1) Artikel 14, stk. 1, affattes således:

"1. Uanset artikel 2, stk. 1, litra b), i direktiv 2000/13/EF kan der anvendes følgende anprisninger, forudsat at de er godkendt efter proceduren i artikel 15, 16, 17 og 19 i denne forordning med henblik på opførelse på en EF-liste over sådanne tilladte anprisninger, sammen med alle nødvendige betingelser for anvendelsen af sådanne anprisninger:

a) anprisninger af en reduceret risiko for sygdom

b) anprisninger, der henviser til børns udvikling og sundhed."

2) Artikel 28, stk. 6, hovedet, affattes således:

"For andre sundhedsanprisninger end de i artikel 13, stk. 1, litra a), og artikel 14, stk. 1, litra a), nævnte, der i overensstemmelse med nationale bestemmelser har været anvendt før denne forordnings ikrafttrædelsesdato, gælder følgende:".

Artikel 2

Denne forordning træder i kraft den 1. juli 2007.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...].

På Europa-Parlamentets vegne På Rådets vegne

Formand Formand

[1] EUT C […] af […], s. […].

[2] EUT C […] af […], s. […].

[3] EUT C […] af […], s. […].

[4] EUT C […] af […], s. […].